প্যালপিটিশান দুই ধরনের হতে পারে। যেমন– সাময়িক বা ক্ষণিকের জন্য প্যালপিটিশন হওয়া যা হঠাৎ শুরু হয়ে কিছুক্ষণ বিদ্যমান থাকার পর তা আপনা আপনিই দূরীভূত হয়ে যায় এবং অন্য এক ধরনের প্যালপিটিশনকে স্থায়ী প্যালপিটিশন বলা হয়। এক্ষেত্রে রোগী সারাক্ষণ বুক ধড়ফড় অনুভব করে থাকে। দুই ধরনের প্যালপিটিশনকেই মারাত্মক বলে ধরে নেওয়া হয়। তবে স্থায়ী প্যালপিটিশন সবচেয়ে বেশি জটিল রোগের বহিঃপ্রকাশ। ইসকেমিক হার্ট ডিজিজ বা হৃদপিণ্ডের রক্ত প্রবাহের স্বল্পতাজনিত (হার্ট ব্লক) হৃদরোগ বর্তমান সময়ে প্রধান প্রাণসংহারী হৃদরোগ হিসেবে বিবেচিত। প্রাথমিক পর্যায়ে পরিশ্রমকালীন রোগী বুকের ব্যথা, প্যালপিটিশন, শ্বাসকষ্ট অনুভব করে থাকে। রোগী কী মাত্রায় পরিশ্রম করলে এসব উপসর্গ দেখা দেয় তা দ্বারা রোগের তীব্রতা পরিমাপ করা হয়। এ পর্যায়ে রোগী পরিশ্রম বন্ধ করলে বা বিশ্রাম গ্রহণ করলে খুব দ্রুত এসব উপসর্গের নিরাময় ঘটে। তবে আবার পরিশ্রম শুরু করলে তা আবারও দেখা দিয়ে থাকে। রোগের তীব্রতা দিনে দিনে বৃদ্ধি ঘটতে থাকলে এক সময় বিশ্রামকালীনও বুক ব্যথা, শ্বাসকষ্ট ও প্যালপিটিশন দেখা দিয়ে থাকে। হার্ট ফেইলুর এমন এক ধরনের অসুস্থতা যা সব ধরনের হৃদরোগের শেষ পরিণতি হিসেবে বিবেচিত। থাইরয়েড হরমোনজনিত হৃদরোগে অন্যান্য উপসর্গের সঙ্গে সাময়িক অথবা স্থায়ী দুই ধরনের প্যালপিটিশন পরিলক্ষিত হয়ে থাকে। বাতজ্বরের জটিলতা হিসেবে হার্টের ভাল্বের সমস্যা দেখা দিয়ে থাকে। এ ক্ষেত্রে বাতজ্বরের প্রাথমিক পর্যায়ে এবং ভাল্বের অকার্যকারিতা দুই পর্যায়েই প্যালপিটিশন পরিলক্ষিত হয়।